અમદાવાદ-દેશભરમાં 10 દિવસના આંદોલન પર ઉતરેલાં ખેડૂતોના સમર્થનમાં ગુજરાતના ખેડૂતો પણ જોડાઇ રહ્યાં છે. ખેડૂતો દ્વારા સ્વામીનાથન કમિશનની ભલામણો લાગુ કરવાની માગણી કરવામાં આવી છે. વિરોધરુપે દેશભરમાં ખેડૂતો તેમનાં દૂધ-શાકભાજી વગેરે ઉત્પાદન રસ્તા પર ફેંકી રહ્યાં છે. ગુજરાતમાં હવે ખેડૂતોના આંદોલનની અસર સામે આવી છે. રવિવારે અમરેલીમાં થયેલા દેખાવો બાદ આજે ભાવનગર, ગીર-સોમનાથ સહિત જગ્યાએ ખેડૂતો વિરોધ પ્રદર્શન કરી રહ્યા છે. બીજીતરફ ખેડૂતોના આંદોલનને પગલે સરકારે પણ સાવધાની રાખતાં આઈબીને ખેડૂતોના આંદોલન પર ચાંપતી નજર રાખવાની સૂચના આપી છે.